ທ່ານ ປອ. ພັນຄຳ ວິພາວັນ ຮອງປະທານປະເທດ ຢ້ຽມຢາມຫວຽດນາມ
ຕອບສະໜອງຕາມຄຳເຊີນຂອງ ສະຫາຍ ດິງເຖຮິ່ງ ກຳມະການກົມການເມືອງ, ຜູ້ປະຈຳການຄະນະເລຂາທິການ ສູນກາງພັກກອມມູນິດຫວຽດນາມ ແລະ ສະຫາຍ ນາງ ດັ້ງທິຫງອກທິ້ງ, ກຳມະການສູນກາງພັກ, ຮອງປະທານປະເທດ ແຫ່ງ ສສ ຫວຽດນາມ, ສະຫາຍ ພັນຄຳ ວິພາວັນ, ກຳມະການກົມການເມືອງ, ຜູ້ປະຈຳການ ຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ ໄດ້ນຳພາຄະນະຜູ້ແທນຂັ້ນສູງພັກ ແລະ ລັດລາວ ຢ້ຽມຢາມ ສສ ຫວຽດນາມ ຢ່າງເປັນທາງການ ແຕ່ວັນທີ 10-13 ກໍລະກົດ 2016.
ຕອນເຊົ້າຂອງວັນທີ 11 ກໍລະກົດ 2016, ພິທີຕ້ອນຮັບທາງການ ໄດ້ຈັດຂື້ນຢູ່ສຳນັກງານປະທານປະເທດ ໂດຍການເຂົ້າຮ່ວມຂອງສະຫາຍ ນາງ ດັງທິຫງອກຖິງ, ກຳມະການສູນກາງພັກ, ຮອງປະທານປະເທດ ແຫ່ງ ສສ ຫວຽດນາມ ແລະ ການນຳຂັ້ນສູງຂອງພັກ, ລັດຂອງສອງຝ່າຍ. ສະຫາຍ ພັນຄຳ ວິພາວັນ, ກຳມະການກົມການເມືອງ, ຜູ້ປະຈຳການຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ ໄດ້ສຳພັດມືກັບບັນດາສະຫາຍ ການນຳຂັ້ນສູງຂອງ ຫວຽດນາມ ທີ່ເຂົ້າຮ່ວມພິທີຕ້ອນຮັບ.
ຕອນບ່າຍຂອງວັນດຽວກັນ, ທີ່ ນະຄອນຫລວງຮ່າໂນ້ຍ, ສະຫາຍ ຫງວຽນຝູຈ້ອງ ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດ ຫວຽດນາມ ໄດ້ຕ້ອນຮັບຄະນະຜູ້ແທນຂັ້ນສູງຂອງພັກ, ລັດ ສປປ ລາວ ຢ່າງອົບອຸ່ນ ແລະ ສະໜິດສະໜົມ.
ສະຫາຍ ພັນຄຳ ວິພາວັນ ໄດ້ສະແດງຄວາມປິຕິຍິນດີ ທີ່ໄດ້ນຳພາຄະນະຜູ້ແທນຂັ້ນສູງ ພັກ, ລັດລາວ ໄປຢ້ຽມ ຢາມຫວຽດນາມ ຢ່າງເປັນທາງການ ໃນທ່າມກາງບັນຍາກາດທີ່ທັງສອງພັກ ພວມສຸມໃສ່ຈັດຕັ້ງເຊື່ອມຊືມ ແລະ ຜັນຂະ ຫຍາຍມະຕິກອງປະຊຸມໃຫຍ່ຂອງແຕ່ລະພັກ. ສຳລັບຫວຽດນາມ ກຳລັງຢູ່ໃນໄລຍະກະກຽມ ດໍາເນີນກອງປະຊຸມຄັ້ງປະຖົມມະລຶກ ຂອງສະພາແຫ່ງຊາດຊຸດທີ 14 ພາຍຫລັງສຳເລັດການປ່ອນບັດເລືອກຕັ້ງ ສະພາແຫ່ງຊາດຊຸດທີ່ 14 ແລະ ສະພາປະຊາຊົນທ້ອງຖິ່ນ ໄລຍະແຕ່ 2016-2020 ຢ່າງມີຜົນສໍາເລັດຈົບງາມ; ສະຫາຍຜູ້ປະຈຳການຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ ໄດ້ນຳເອົາຄຳຢື້ຢາມຖາມຂ່າວ ອັນສະໜິດສະໜົມຂອງສະຫາຍ ບຸນຍັງ ວໍລະຈິດ, ເລຂາທິການໃຫຍ່ ປະທານປະເທດ ແຫ່ງ ສປປ ລາວ ແລະ ບັນດາການນຳຂັ້ນສູງຂອງລາວ ໄປຍັງສະຫາຍເລຂາທິການໃຫຍ່ ຫງວຽນຝູຈ້ອງ ແລະ ບັນດາສະຫາຍການນຳຂັ້ນສູງຂອງພັກ, ລັດ ແລະ ປະຊາຊົນຫວຽດນາມ; ໄດ້ຊົມເຊີຍ ແລະ ຕີລາຄາສູງ ບັນດາຜົນສຳເລັດອັນໃຫຍ່ຫລວງ, ມີຄວາມໝາຍທາງດ້ານປະຫວັດສາດ ທີ່ຫວຽດນາມຍາດມາໄດ້ໃນໄລຍະ 30 ປີ ໃນການດຳເນີນພາລະກິດປ່ຽນແປງໃໝ່ ແລະ ບັນດາຜົນສຳເລັດ ໃນການຈັດຕັ້ງປະຕິບັດ ມະຕິກອງປະຊຸມໃຫຍ່ຄັ້ງທີ່ 11 ຂອງພັກ ໃນໄລະຍະ 5 ປີ ຜ່ານມາ ເຊື່ອໝັ້ນວ່າ ພາຍໃຕ້ການນຳພາ ອັັນສະຫລາດສ່ອງໄສຂອງ ພັກກອມມູນິດຫວຽດນາມ, ປະຊາຊົນຫວຽດນາມອ້າຍນ້ອງ ຈະສືບຕໍ່ຍາດໄດ້ຜົນສໍາເລັດໃໝ່ໃຫຍ່ຫລວງກວ່າເກົ່າ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ 12 ຂອງພັກ, ສູ້ຊົນເຮັດໃຫ້ຫວຽດນາມ ກາຍເປັນປະເທດອຸດສາຫະກໍາ ຕາມທິດທັນສະໄໝ ໂດຍພື້ນຖານ ເພື່ອບັນລຸເປົ້າໝາຍເຮັດໃຫ້ປະຊາຊົນຮັ່ງມີ, ປະເທດຊາດເຂັ້ມແຂງ, ປະຊາທິປະໄຕ, ຍຸຕິທໍາ ແລະສີວິໄລ.
ສະຫາຍ ພັນຄຳ ວິພາວັນ ສະແດງຄວາມເພິງພໍໃຈ ແລະ ຕີລາຄາສູງ ຕໍ່ຜົນຂອງການຮ່ວມມືລາວ-ຫວຽດນາມ ໄລຍະຜ່ານມາ ເຊິ່ງໄດ້ຮັບການເສີມຂະຫຍາຍເຂົ້າສູ່ລວງເລິກ, ແທດຕົວຈິງ ແລະ ມີປະສິດທິຜົນ, ປະກອບສ່ວນເຂົ້າໃນພາລະກິດສ້າງສາ ແລະ ປົກປັກຮັກສາປະເທດຊາດ ຂອງແຕ່ລະປະເທດ; ສະແດງຄວາມຂອບອົກຂອບໃຈ ຕໍ່ການສະໜັບສະໜູນອັນໃຫຍ່ຫລວງ, ລ້ຳຄ່າ, ທັນການ ແລະ ມີປະສິດທິຜົນທີ່ຫວຽດນາມ ໄດ້ມີໃຫ້ແກ່ປະຊາຊົນລາວ ໃນເມື່ອກ່ອນກໍ່ຄືໃນປັດຈຸບັນ; ພ້ອມທັງຢືນຢັນວ່າ ພັກ, ລັດ ແລະ ປະຊາຊົນລາວ ຈະເຮັດສຸດຄວາມ ສາມາດຂອງຕົນ ເພື່ອຮ່ວມກັບຫວຽດນາມຮັກສາ, ເພີ່ມພູນຄູນສ້າງສາຍພົວພັນລາວ-ຫວຽດນາມ, ເຊິ່ງເປັນມໍລະດົກອັນລ້ຳຄ່າຂອງສອງພັກ, ສອງຊາດ, ເປັນປັດໄຈທີ່ສຳຄັນ ໃນການຮັບປະກັນໄຊຊະນະ ຂອງການປະຕິວັດຢູ່ແຕ່ລະປະເທດ. ພ້ອມດຽວກັນນັ້ນ, ສະ ຫາຍ ພັນຄຳ ວິພາວັນ ກໍໄດ້ແຈ້ງຜົນຂອງການ ພົບປະສອງຝ່າຍກັບສະຫາຍ ດິງເຖຮິງ ແລະ ສະຫາຍນາງ ດັ້ງທິຫງອກທິ້ງ ໃຫ້ສະຫາຍ ຫງວຽນຝູຈ້ອງ ເລຂາທິການໃຫຍ່ຄະນະບໍລິຫານງານສູນກາງ ພັກກອມມູນິດຫວຽດນາມ ຮັບຊາບ.
ສະຫາຍ ຫງວຽນຝູຈ້ອງ, ເລ ຂາທິການໃຫຍ່ ໄດ້ສະແດງຄວາມຊົມເຊີຍ ແລະ ຕີລາຄາສູງຕໍ່ການມາຢ້ຽມຢາມ ສສ ຫວຽດນາມ ຢ່າງເປັນທາງການຂອງສະຫາຍ ພັນຄຳ ວິພາວັນ ພ້ອມດ້ວຍຄະນະ ທີ່ໄດ້ເລືອກເອົາຫວຽດນາມ ເປັນປະເທດ ທຳອິດໃນການເຄື່ອນໄຫວຕ່າງປະເທດຂອງຕົນ ເຊິ່ງເປັນການສະແດງເຖິງ ມິດຈິດມິດໃຈອັນສະໜິດສະໜົມ ລະຫວ່າງຫວຽດນາມ-ລາວ; ຊົມເຊີຍບັນດາຜົນສຳເລັດອັນໃຫຍ່ຫລວງ, ມີຄວາມໝາຍທາງດ້ານປະຫວັດສາດທີ່ລາວ ຍາດໄດ້ໃນໄລຍະ 40 ປີຜ່ານມາ, ພິເສດ ແມ່ນໄລຍະ 30 ປີ ແຫ່ງການປະຕິບັດແນວທາງປ່ຽນແປງໃໝ່ ແລະ 5 ປີ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ່ 9 ຂອງພັກ; ເຊື່ອໝັ້ນວ່າ ພາຍໃຕ້ການນໍາພາຂອງພັກ ປປ ລາວ, ປະເທດລາວ ແລະ ປະຊາຊົນລາວອ້າຍນ້ອງ ຈະສືບຕໍ່ຍາດໄດ້ຜົນສຳເລັດໃໝ່, ໃຫຍ່ຫລວງກວ່າເກົ່າໃນພາລະກິດປ່ຽນແປງໃໝ່, ຈັດຕັ້ງປະຕິບັດ ມະຕິກອງປະຊຸມໃຫຍ່ ຄັ້ງທີ 10 ຂອງພັກຢ່າງມີໄຊ, ສ້າງປະເທດລາວ ກາຍເປັນປະເທດສັນຕິພາບ, ເອກະລາດ, ປະຊາ ທິປະໄຕ, ເອກະພາບ ແລະ ວັດທະນາຖາວອນ.
ສະຫາຍ ຫງວຽນຝູຈ້ອງ ເລຂາທິການໃຫຍ່ ໄດ້ສະແດງຄວາມພາກພູມໃຈ ແລະ ເອກອ້າງທະນົງໃຈເປັນຢ່າງຍິ່ງ ທີ່ທີ່ເຫັນວ່າ ສາຍພົວພັນມິດຕະພາບ, ຄວາມສາມັກຄີ ພິເສດ ຫວຽດນາມ-ລາວ ນັບມື້ໄດ້ຮັບການເສີມຂະຫຍາຍທັງທາງກວ້າງ ແລະ ທາງເລິກ ແລະ ມີປະສິດທິຜົນ, ນຳເອົາຜົນໂຫຍດຕົວຈິງມາໃຫ້ແກ່ສອງຝ່າຍ; ສະແດງຄວາມຂອບໃຈພັກລັດ ແລະ ປະຊາຊົນລາວ ທີ່ໄດ້ໃຫ້ການສະໜັບສະໜູນ, ຊ່ວຍເຫລືອອັນໃຫຍ່ຫລວງ, ລ້ຳຄ່າ, ໝົດຈິດໝົດໃຈໃຫ້ແກ່ພັກ, ລັດ ແລະ ປະຊາຊົນ ຫວຽດນາມ ໃນເມື່ອກ່ອນກໍຄືປັດຈຸບັນ; ຢືນຢັນວ່າ ຫວຽດນາມ ຖືສຳຄັນການພົວພັນພິເສດ ລາວ-ຫວຽດນາມ ແລະ ຖືເປັນຄວາມຮັບຜິດຊອບຂອງຕົນ ໃນການສຶກສາອົບຮົມ ແລະ ຖ່າຍຖອດໃຫ້ແກ່ຄົນຮຸ້ນຕໍ່ໄປ ໃນການປົກປັກຮັກສາ ແລະ ເພີ່ມພູນຄູນສ້າງສາຍພົວພັນແບບພິເສດ ຫວຽດນາມ-ລາວ.
ກ່ອນໜ້ານີ້ ສະຫາຍ ພັນຄຳ ວິພາວັນ, ກຳມະການກົມການເມືອງ, ຜູ້ປະຈຳການຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ ໄດ້ພົບປະເຈລະຈາກັບ ສະຫາຍ ດິງເຖຮິ່ງ ກຳມະການກົມການເມືອງ, ຜູ້ປະຈຳການຄະນະເລຂາທິການ ສູນກາງພັກກອມມູນິດຫວຽດນາມ ແລະ ສະຫາຍ ນາງ ດັ້ງທິຫງອກທິ້ງ, ກຳມະການສຸູນກາງພັກ, ຮອງປະທານປະເທດ ແຫ່ງ ສສ ຫວຽດນາມ. ໃນການພົບປະ, ສອງຝ່າຍ ໄດ້ແຈ້ງໃຫ້ກັນຊາບ ກ່ຽວກັບສະພາບການຂອງແຕ່ລະພັກ, ແຕ່ລະປະເທດໃນໄລຍະ 6 ເດືອນຕົ້ນປີ 2016, ຕີລາຄືນການພົວພັນຮ່ວມມື ລະຫວ່າງສອງພັກ, ສອງປະເທດ; ແລກປ່ຽນທັດສະນະ ຕໍ່ສະພາບການສາກົນ ແລະ ພາກພື້ນ ທີ່ສອງຝ່າຍໃຫ້ຄວາມສົນໃຈ. ສອງຝ່າຍເປັນເອກະພາບກັນ ໃນການສືບຕໍ່ເພີ່ມທະວີການຢ້ຽມຢາມ, ແລກປ່ຽນລະຫວ່າງການນຳຂັ້ນສູງ ຂອງສອງພັກ, ສອງລັດ; ປະສານສົມທົບ, ແລກປ່ຽນບົດຮຽນຢ່າງເປັນ ປົກກະຕິ ກ່ຽວກັບວຽກງານກໍ່ສ້າງພັກ, ການຄຸ້ມຄອງລັດ, ຈັດຕັ້ງບັນດາກອງປະຊຸມສຳມະນາ, ປຶກສາຫາລືດ້ານທິດສະດີ ແລະ ພຶດຕິກຳ; ເພີ່ມທະວີການຮ່ວມມື, ປະສານສົມທົບຢ່າງແໜ້ນແຟ້ນ ໃນຂົງເຂດວຽກງານປ້ອງກັນຊາດ, ປ້ອງກັນຄວາມສະຫງົບ, ການຕ່າງປະເທດ; ຍົກສູງຄຸນນະພາບໃນການ ຮ່ວມມືດ້ານເສດຖະກິດ, ການຄ້າ, ການລົງທຶນ, ການສຶກສາ, ວັດທະນາທຳ ແລະ ອື່ນໆ; ຍູ້ແຮງວຽກງານການໂຄສະນາ ກ່ຽວກັບມູນເຊື້ອການພົວພັນມິດຕະພາບ, ຄວາມສາມັກຄີພິເສດ ລາວ-ຫວຽດນາມ ໂດຍສະເພ່າະແມ່ນໄລຍະທີ່ສອງປະເທດ ພວມກະກຽມສະຫລອງ ສອງວັນປະຫວັດສາດໃນຕໍ່ໜ້າ.
ຂໍ້ມູນ: